ประกาศคณะกรรมการกำกับกิจการพลังงานประกาศคณะกรรมการกำกับกิจการพลังงานเรื่องมาตรฐานของสัญญาให้บริการไฟฟ้าพ.ศ. ๒๕๕๘ โดยที่เป็นการสมควรกำหนดแบบมาตรฐานของสัญญาเกี่ยวกับการให้บริการไฟฟ้าเพื่อคุ้มครองผู้ใช้ไฟฟ้าให้ได้รับความเป็นธรรมอาศัยอำนาจตามความในมาตรา ๙๑ และมาตรา ๙๒แห่งพระราชบัญญัติการประกอบกิจการพลังงาน พ.ศ. ๒๕๕๐คณะกรรมการกำกับกิจการพลังงานออกประกาศไว้ ดังต่อไปนี้ข้อ ๑ ประกาศนี้เรียกว่า ประกาศคณะกรรมการกำกับกิจการพลังงาน เรื่อง มาตรฐานของสัญญาให้บริการไฟฟ้าพ.ศ. ๒๕๕๘ข้อ ๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ประกาศฉบับนี้มีผลใช้บังคับกับแบบสัญญาให้บริการไฟฟ้าระหว่างผู้ให้บริการไฟฟ้ากับผู้ใช้ไฟฟ้าประเภทที่๑ และประเภทที่ ๒ข้อ ๔ ในประกาศนี้การให้บริการไฟฟ้า หมายความว่าการที่ผู้ให้บริการไฟฟ้าให้บริการแก่ผู้ใช้ไฟฟ้าตามประกาศนี้ผู้ให้บริการไฟฟ้า หมายความว่าการไฟฟ้านครหลวง (กฟน.) หรือการไฟฟ้าส่วนภูมิภาค (กฟภ.) หรือกิจการไฟฟ้าสวัสดิการสัมปทานกองทัพเรือ(กิจการไฟฟ้าสวัสดิการสัตหีบ) หรือที่ กกพ. กำหนดผู้ใช้ไฟฟ้า หมายความว่าผู้ใช้ไฟฟ้าตามประเภทที่ผู้ให้บริการไฟฟ้ากำหนดผู้ใช้ไฟฟ้าประเภทที่ ๑ หมายความว่าผู้ใช้ไฟฟ้าประเภทบ้านอยู่อาศัยผู้ใช้ไฟฟ้าประเภทที่ ๒ หมายความว่าผู้ใช้ไฟฟ้าประเภทกิจการขนาดเล็กสัญญา หมายความว่าสัญญาให้บริการไฟฟ้าระหว่างผู้ให้บริการไฟฟ้ากับผู้ใช้ไฟฟ้าแบบสัญญา หมายความว่าแบบมาตรฐานของสัญญาที่ผู้ให้บริการไฟฟ้าจัดทำขึ้นโดยมีการกำหนดข้อกำหนดหรือเงื่อนไขเกี่ยวกับสิทธิและหน้าที่ของผู้ให้บริการไฟฟ้ากับผู้ใช้ไฟฟ้าไว้ล่วงหน้าเพื่อประโยชน์ในการจัดทำสัญญากกพ. หมายความว่าคณะกรรมการกำกับกิจการพลังงานเหตุสุดวิสัย หมายความว่าเหตุใด ๆ อันจะเกิดขึ้นก็ดี จะให้ผลพิบัติก็ดี เป็นเหตุที่ไม่อาจป้องกันได้แม้ทั้งบุคคลผู้ต้องประสบหรือใกล้จะต้องประสบเหตุนั้นจะได้จัดการระมัดระวังตามสมควรอันพึงคาดหมายได้จากบุคคลในฐานะและภาวะเช่นนั้นข้อ ๕ ให้ประธานกรรมการกำกับกิจการพลังงานเป็นผู้รักษาการตามประกาศนี้และให้มีอำนาจวินิจฉัยชี้ขาดปัญหาเกี่ยวกับการปฏิบัติตามประกาศนี้หมวด ๑บททั่วไป ข้อ ๖ สัญญาจะมีผลผูกพันและใช้บังคับได้ต้องเป็นไปตามแบบสัญญาที่ กกพ. ได้ให้ความเห็นชอบ เว้นแต่สัญญาที่ กกพ.กำหนดให้ไม่ต้องเป็นไปตามแบบสัญญาสัญญาต้องทำเป็นลายลักษณ์อักษร มีรูปแบบและสาระสำคัญเป็นไปตามที่กำหนดไว้ในประกาศนี้และไม่ขัดต่อกฎหมายว่าด้วยการประกอบกิจการพลังงานกรณีที่ กกพ. เห็นว่าสัญญาใดควรแก้ไขหรือปรับปรุงให้ดีขึ้น ให้ กกพ.สั่งผู้ให้บริการไฟฟ้าดำเนินการแก้ไขภายในระยะเวลาที่กำหนดกรณีที่ผู้ให้บริการไฟฟ้าประสงค์จะแก้ไขแบบสัญญาที่ กกพ.ให้ความเห็นชอบแล้วให้ผู้ให้บริการไฟฟ้าเสนอ กกพ.พิจารณาให้ความเห็นชอบล่วงหน้าไม่น้อยกว่าสามสิบวันผู้ให้บริการไฟฟ้าต้องจัดให้มีการเผยแพร่แบบสัญญาให้ผู้ใช้ไฟฟ้าทราบผ่านสื่อที่ผู้ใช้ไฟฟ้าเข้าถึงโดยเร็วรวมทั้งให้แสดง ณ ที่ทำการของผู้ให้บริการไฟฟ้าเพื่อให้ผู้ใช้ไฟฟ้าสามารถตรวจสอบได้ข้อ ๗ แบบสัญญาอย่างน้อยจะต้องมีสาระสำคัญเกี่ยวกับสิทธิและหน้าที่ระหว่างผู้ให้บริการไฟฟ้าและผู้ใช้ไฟฟ้าดังต่อไปนี้(๑) ชื่อและที่ตั้งสำนักงานของผู้ให้บริการไฟฟ้า(๒) ข้อกำหนดเกี่ยวกับลักษณะและประเภทบริการไฟฟ้า(๓) ข้อกำหนดเกี่ยวกับมาตรฐานและคุณภาพในการให้บริการไฟฟ้า(๔)ข้อกำหนดเกี่ยวกับอัตราค่าบริการและวิธีการเรียกเก็บค่าบริการไฟฟ้า(๕)ข้อกำหนดเกี่ยวกับข้อจำกัดความรับผิดตลอดจนเงื่อนไขในการให้บริการไฟฟ้า(๖) ข้อกำหนดเกี่ยวกับการงดจ่ายไฟฟ้าและการจ่ายคืนหรือต่อกลับไฟฟ้า(๗) ข้อกำหนดเกี่ยวกับการร้องเรียนและการแก้ไขข้อร้องเรียนข้อ ๘ สัญญาต้องจัดทำเป็นภาษาไทยมีข้อกำหนดและเงื่อนไขที่เข้าใจง่าย สามารถเห็นและอ่านได้ชัดเจน ทั้งนี้ผู้ให้บริการไฟฟ้าอาจจัดทำคำแปลเป็นภาษาอื่นควบคู่กับภาษาไทยก็ได้แต่การตีความให้ยึดถือตามสัญญาภาษาไทยเป็นหลักผู้ให้บริการไฟฟ้าต้องจัดทำสัญญาเป็นจำนวนสองฉบับและส่งมอบให้แก่ผู้ใช้ไฟฟ้าถือไว้หนึ่งฉบับข้อ ๙ ผู้ให้บริการไฟฟ้าจะเลือกปฏิบัติหรือกีดกันในการเข้าทำสัญญากับผู้ใช้ไฟฟ้ารายหนึ่งรายใดโดยไม่มีเหตุอันสมควรมิได้ข้อ ๑๐ ผู้ใช้ไฟฟ้าต้องให้ข้อมูลที่ถูกต้องครบถ้วนตามความเป็นจริงในการทำสัญญาและผู้ให้บริการไฟฟ้าจะขอให้ผู้ใช้ไฟฟ้าให้ข้อมูลส่วนบุคคลเกินจำเป็นมิได้เว้นแต่ผู้ให้บริการไฟฟ้าได้แจ้งวัตถุประสงค์ของการขอข้อมูลดังกล่าวให้แก่ผู้ใช้ไฟฟ้าทราบและผู้ใช้ไฟฟ้าได้ให้ความยินยอมโดยชัดแจ้งผู้ให้บริการไฟฟ้ามีหน้าที่เก็บข้อมูลผู้ใช้ไฟฟ้าเป็นความลับและต้องไม่นำไปใช้เพื่อประโยชน์อื่นเว้นแต่เป็นการใช้เพื่อประโยชน์ตามกฎหมายหมวด ๒สิทธิและหน้าที่ของผู้ให้บริการไฟฟ้าและผู้ใช้ไฟฟ้า ข้อ ๑๑ ผู้ให้บริการไฟฟ้ามีหน้าที่ต้องให้บริการไฟฟ้าไม่ต่ำกว่ามาตรฐานทางวิศวกรรมในการประกอบกิจการไฟฟ้าและมาตรฐานคุณภาพการให้บริการในการประกอบกิจการไฟฟ้ากรณีเกิดเหตุขัดข้องกับการให้บริการไฟฟ้าจนเป็นเหตุให้ผู้ใช้ไฟฟ้าไม่สามารถใช้ไฟฟ้าได้ตามปกติผู้ให้บริการไฟฟ้ามีหน้าที่ต้องดำเนินการแก้ไขให้ใช้บริการได้ภายในกำหนดระยะเวลาตามมาตรฐานคุณภาพการให้บริการในการประกอบกิจการไฟฟ้ากรณีเกิดเหตุขัดข้องอันเนื่องจากเหตุสุดวิสัยผู้ให้บริการไฟฟ้ามีหน้าที่ต้องรีบแจ้งให้ผู้ใช้ไฟฟ้าทราบถึงเหตุขัดข้องโดยไม่ชักช้าโดยชี้แจงถึงเหตุขัดข้อง ผลกระทบและระยะเวลาในการแก้ไขปัญหาจากเหตุดังกล่าวกรณีมีข้อร้องเรียนว่าการให้บริการไฟฟ้าไม่เป็นไปตามมาตรฐานและคุณภาพการให้บริการตามที่กำหนดในวรรคหนึ่งผู้ให้บริการไฟฟ้าต้องดำเนินการอย่างหนึ่งอย่างใดเพื่อเป็นการบรรเทาความเดือดร้อนที่เกิดขึ้นแก่ผู้ใช้ไฟฟ้าข้อ ๑๒ ผู้ให้บริการไฟฟ้ามีหน้าที่ตรวจสอบเครื่องวัดหน่วยไฟฟ้าหรือมิเตอร์ให้แสดงค่าเที่ยงตรงของเครื่องวัดหน่วยไฟฟ้าของผู้ใช้ไฟฟ้าในทุกๆ รอบระยะเวลาสามปี ทั้งนี้หลักเกณฑ์วิธีการในการตรวจสอบเครื่องวัดหน่วยไฟฟ้าให้เป็นไปตามที่ผู้ให้บริการไฟฟ้ากำหนดโดยความเห็นชอบของกกพ.ข้อ ๑๓ ผู้ให้บริการไฟฟ้าจะคิดค่าไฟฟ้าโดยกำหนดเป็นรอบระยะเวลาไม่ต่ำกว่ารายเดือนต่อรายเครื่องวัดหน่วยไฟฟ้าหรือมิเตอร์การเปลี่ยนแปลงอัตราค่าไฟฟ้าและค่าบริการเมื่อได้รับความเห็นชอบจากกกพ. แล้วผู้ให้บริการไฟฟ้าต้องประกาศให้ผู้ใช้ไฟฟ้าทราบล่วงหน้าข้อ ๑๔ ผู้ให้บริการไฟฟ้าต้องจัดส่งใบแจ้งค่าไฟฟ้าไปยังผู้ใช้ไฟฟ้าตามรอบการใช้ไฟฟ้าโดยส่งไปที่อยู่ณ สถานที่ใช้ไฟฟ้า ทั้งนี้ ผู้ใช้ไฟฟ้าอาจร้องขอให้จัดส่งใบแจ้งค่าไฟฟ้าไปยังสถานที่อื่นก็ได้กรณีการส่งใบแจ้งค่าไฟฟ้าไปยังสถานที่อื่นให้เป็นไปตามหลักเกณฑ์วิธีการที่ผู้ให้บริการไฟฟ้ากำหนดโดยความเห็นชอบของ กกพ.ข้อ ๑๕ ผู้ให้บริการไฟฟ้ามีหน้าที่ต้องเก็บข้อมูลประวัติค่าไฟฟ้าของผู้ใช้ไฟฟ้าย้อนหลังเป็นระยะเวลาไม่น้อยกว่าสองปีและผู้ใช้ไฟฟ้ามีสิทธิขอตรวจสอบการคิดค่าไฟฟ้าและขอข้อมูลประวัติการใช้ไฟฟ้าของตนเองตามแบบที่ผู้ให้บริการไฟฟ้ากำหนดโดยให้ถือว่าข้อมูลดังกล่าวเป็นข้อมูลส่วนบุคคลของผู้ใช้ไฟฟ้าข้อ ๑๖ การเรียกเก็บค่าไฟฟ้าผู้ให้บริการไฟฟ้าต้องดำเนินการ ดังนี้(๑) ต้องกำหนดเวลาชำระค่าไฟฟ้าในใบแจ้งค่าไฟฟ้าไม่น้อยกว่าสิบวันนับแต่วันลงใบแจ้งหนี้ค่าไฟฟ้า(๒) เมื่อผู้ใช้ไฟฟ้าไม่ชำระค่าไฟฟ้าตามกำหนดเวลาผู้ให้บริการไฟฟ้าต้องส่งหนังสือเตือน ณ สถานที่ตามข้อ ๑๔ให้ผู้ใช้ไฟฟ้าชำระค่าไฟฟ้าไม่น้อยกว่าห้าวันนับแต่วันที่ครบกำหนดชำระข้อ ๑๗ กรณีผู้ใช้ไฟฟ้าไม่ชำระค่าไฟฟ้า ตามข้อ ๑๖(๒)ผู้ให้บริการไฟฟ้ามีสิทธิงดจ่ายไฟฟ้าเว้นแต่ผู้ใช้ไฟฟ้าร้องขอผ่อนผันการงดจ่ายไฟฟ้าเป็นลายลักษณ์อักษรด้วยเหตุผลและความจำเป็นและให้คำมั่นว่าจะไปชำระค่าไฟฟ้าภายในวันถัดไปกรณีผู้ใช้ไฟฟ้าไม่ชำระค่าใช้ไฟฟ้าตามวรรคแรกและให้คำมั่นว่าจะไปชำระค่าไฟฟ้าภายในวันถัดไปอีกครั้งให้ผู้ใช้ไฟฟ้าสามารถร้องขอผ่อนผันได้อีกหนึ่งครั้งโดยผู้ให้บริการไฟฟ้าสามารถเรียกเก็บค่าใช้จ่ายที่เกิดขึ้นจากการดำเนินการได้กรณีที่ผู้ให้บริการไฟฟ้างดจ่ายไฟฟ้าไปแล้วแต่ผู้ใช้ไฟฟ้าได้ชำระค่าไฟฟ้าภายในวันที่งดจ่ายไฟฟ้าผู้ให้บริการไฟฟ้าต้องดำเนินการต่อกลับโดยไม่มีสิทธิเรียกเก็บค่าธรรมเนียมหรือค่าดำเนินการต่อกลับไฟฟ้าข้อ ๑๘ ผู้ให้บริการไฟฟ้าจะเรียกเก็บค่าธรรมเนียมการต่อกลับไฟฟ้าได้ก็ต่อเมื่อผู้ให้บริการไฟฟ้าได้ดำเนินการงดจ่ายไฟฟ้าถึงขนาดที่ผู้ใช้ไฟฟ้าไม่อาจใช้บริการไฟฟ้าได้ข้อ ๑๙ ผู้ให้บริการไฟฟ้าไม่สามารถงดจ่ายไฟฟ้าได้ในกรณีดังต่อไปนี้(๑) วันเสาร์และวันอาทิตย์(๒) ผู้ใช้ไฟฟ้าหรือผู้ใช้ไฟฟ้าที่มีบุคคลอยู่ในความดูแลหรือมีผู้ป่วยที่ต้องใช้ไฟฟ้าในการเดินเครื่องมือทางการแพทย์เพื่อการรักษาพยาบาลหากไม่เช่นนั้นจะเป็นอันตรายต่อชีวิต ร่างกาย หรือสุขภาพ ทั้งนี้ตามหลักเกณฑ์ที่ผู้ให้บริการไฟฟ้ากำหนดโดยความเห็นชอบของ กกพ.ข้อ ๒๐ กรณีผู้ใช้ไฟฟ้าชำระค่าไฟฟ้าที่ค้างชำระแล้วผู้ให้บริการไฟฟ้าต้องต่อกลับไฟฟ้าคืนให้แก่ผู้ใช้ไฟฟ้าภายใน ๒๔ ชั่วโมงนับแต่เวลาที่ผู้ใช้ไฟฟ้าชำระค่าไฟฟ้าที่ค้างชำระเว้นแต่กรณีที่งดจ่ายไฟฟ้าเป็นระยะเวลาเกินกว่า ๖ เดือนข้อ ๒๑ การปรับปรุงค่าไฟฟ้าให้ตรงตามความเป็นจริงให้ดำเนินการดังนี้(๑)กรณีการคิดค่าไฟฟ้าต่ำกว่าความเป็นจริงเกิดจากความผิดพลาดจากเครื่องวัดหน่วยไฟฟ้าเป็นผลให้ต้องปรับปรุงยอดการเรียกเก็บค่าไฟฟ้าเพิ่มเติมในกรณีตรวจพบระยะเวลาที่เกิดความผิดพลาดก็ให้เรียกเก็บย้อนหลังได้ตามระยะเวลานั้นแต่ไม่เกิน ๓ ปี ทั้งนี้ไม่รวมถึงกรณีผู้ใช้ไฟฟ้ากระทำความผิดตามกฎหมายผู้ใช้ไฟฟ้าตามวรรคหนึ่งมีสิทธิขอผ่อนชำระส่วนต่างค่าไฟฟ้าต่ำกว่าความเป็นจริงย้อนหลังได้ตามหลักเกณฑ์ที่ผู้ให้บริการไฟฟ้ากำหนดโดยความเห็นชอบของกกพ. และผู้ให้บริการไฟฟ้าไม่มีสิทธิคิดดอกเบี้ยจากยอดของส่วนต่างจากผู้ใช้ไฟฟ้า(๒)กรณีการคิดค่าใช้ไฟฟ้าเกินกว่าความเป็นจริงเกิดจากความผิดพลาดจากเครื่องวัดหน่วยไฟฟ้าเป็นผลให้ต้องปรับปรุงยอดการเรียกเก็บค่าไฟฟ้าลดลงผู้ให้บริการไฟฟ้าต้องแจ้งให้ผู้ใช้ไฟฟ้าทราบภายใน๑๕ วัน นับแต่วันที่ตรวจพบความผิดพลาด หากผู้ใช้ไฟฟ้าได้จ่ายส่วนเกินไปแล้วผู้ให้บริการไฟฟ้าต้องคืนเงินส่วนต่างให้ผู้ใช้ไฟฟ้าภายใน ๓๐วันนับแต่วันที่แจ้งให้ผู้ใช้ไฟฟ้าทราบข้อ ๒๒ ผู้ให้บริการไฟฟ้ามีหน้าที่ต้องจ่ายคืนดอกผลของหลักประกันการใช้ไฟฟ้าตามหลักเกณฑ์ที่ผู้ให้บริการไฟฟ้ากำหนดโดยความเห็นชอบของกกพ.เมื่อสัญญาสิ้นสุดลงหากมีกรณีที่ต้องคืนหลักประกันการใช้ไฟฟ้าและดอกผลของหลักประกันการใช้ไฟฟ้าให้ผู้ให้บริการไฟฟ้าคืนให้แก่ผู้ใช้ไฟฟ้าให้แล้วเสร็จภายใน๓๐ วันนับแต่วันที่สัญญาสิ้นสุดข้อ ๒๓ ผู้ให้บริการไฟฟ้าต้องจัดทำประกาศหลักเกณฑ์เกี่ยวกับการจัดการข้อร้องเรียนของผู้ใช้ไฟฟ้า ทั้งนี้หลักเกณฑ์ดังกล่าวต้องมีวิธีพิจารณากำหนดระยะเวลาแล้วเสร็จและสอดคล้องกับการพิจารณาเรื่องร้องเรียนหรือการระงับข้อพิพาทเกี่ยวกับการให้บริการไฟฟ้าระหว่างผู้ใช้ไฟฟ้ากับผู้ให้บริการไฟฟ้าตามกฎหมายว่าด้วยการประกอบกิจการพลังงานผู้ให้บริการไฟฟ้าต้องเผยแพร่หลักเกณฑ์ตามวรรคหนึ่งผ่านสื่อที่ผู้ใช้ไฟฟ้าเข้าถึงโดยเร็วรวมทั้งให้แสดง ณที่ทำการของผู้ให้บริการไฟฟ้าเพื่อให้ผู้ใช้ไฟฟ้าสามารถตรวจสอบได้บทเฉพาะกาล ข้อ ๒๔ สัญญาซื้อขายไฟฟ้าหรือคำร้องขอใช้ไฟฟ้าระหว่างผู้ให้บริการไฟฟ้ากับผู้ใช้ไฟฟ้าที่ใช้บังคับอยู่ก่อนวันที่ประกาศฉบับนี้มีผลใช้บังคับให้ถือว่าสัญญาซื้อขายไฟฟ้าหรือคำร้องขอใช้ไฟฟ้ามีผลใช้บังคับต่อไป โดยให้นำข้อ ๑๑ข้อ ๑๒ ข้อ ๑๓ ข้อ ๑๔ ข้อ ๑๕ ข้อ ๑๖ ข้อ ๑๗ ข้อ ๑๘ ข้อ ๑๙ ข้อ ๒๐ ข้อ ๒๑ ข้อ ๒๒และข้อ ๒๓ มาใช้บังคับกับสัญญาซื้อขายไฟฟ้าหรือคำร้องขอใช้ไฟฟ้าเดิมโดยไม่ต้องทำสัญญาฉบับใหม่ข้อ ๒๕ ให้ผู้ให้บริการไฟฟ้าจัดทำแบบสัญญาตามข้อ๗ ให้แล้วเสร็จภายใน ๙๐ วัน นับแต่วันถัดจากการประกาศในราชกิจจานุเบกษา แล้วนำเสนอกกพ. เพื่อพิจารณาให้ความเห็นชอบโดยเร็วให้ผู้ให้บริการไฟฟ้าดำเนินการให้สัญญาตามประกาศฉบับนี้มีผลใช้บังคับภายในกำหนด๙๐ วัน นับแต่วันที่ กกพ. ให้ความเห็นชอบประกาศณ วันที่ ๑๔ กรกฎาคม พ.ศ. ๒๕๕๘พรเทพ ธัญญพงศ์ชัยประธานกรรมการกำกับกิจการพลังงานปริยานุช/ผู้จัดทำ๗ สิงหาคม ๒๕๕๘นุสรา/ผู้ตรวจ๒๗ ตุลาคม ๒๕๕๘[๑] ราชกิจจานุเบกษาเล่ม ๑๓๒/ตอนพิเศษ ๑๘๐ ง/หน้า ๙/๕ สิงหาคม ๒๕๕๘